Cleveland (Museker)

Den Andrea Mancini, gebuer 1989 zu Lëtzebuerg a besser bekannt ënner sengem Kënschtlernumm Cleveland, ass e lëtzebuergesch-italieenesche Museksproduzent, DJ a Kënschtler. Seng Musek fält an de Genre House an elektronesch Musek. Hie wunnt a schafft zu Bréissel.

 Karriär 

Den Andrea Mancini gouf an enger italieenescher Famill zu Lëtzebuerg gebuer.Biographie op Resident Advisor (gekuckt den 18. August 2023) A senger Jugend hat hien éischt Erfarunge mat Musek. 2010 ass hie fir säi Studium an der graphescher Konscht op Bréissel geplënnert, wou hien 2012 de Soloprojet Cleveland ugefaangen huet.paperjam.lu: «Luxembourg manque d’une culture de club» vum France Clarinval (21. Juni 2017)

Zwee Joer drop huet hie seng éischt EP Travelguide verëffentlecht. No der Verëffentlechung vun der EP Atlas (2016) huet hien am Januar 2017 Lëtzebuerg beim hollänneschen Eurosonic Festival vertrueden.100komma7.lu: Cleveland: Destinatioun europäesch Festivalen, Interview mam Yves Stephany (9. Januar 2017) Am Summer vum selwechte Joer ass de Cleveland op der éischter Editioun vum Festival Siren's Call opgetrueden, an am November huet hien d'EP Crystal Quest op de Maart bruecht.

Bei de Luxembourg Music Awards 2018 war hien an de Kategorië "Kënschtler vum Joer" a "Museksproduzent vum Joer" nominéiert.

Am Juni 2019 koum d'EP nDSi eraus, déi wéi schonn déi zwou virdrun um spuenesche Plackelabel Hivern Discs verëffentlecht gouf. Säin Track Golem gouf vun der däitscher Onlinezäitschrëft Groove zu de beschten 20 Singele vun 2021 gezielt.REWIND 2021: Die 20 besten Singles des Jahres (29. Dezember 2021)

2021 war den Andrea Mancini sechs Méint laang Residenzkënschtler am "Casino Display", der Residenz vum Casino Luxembourg am Konschthaus Beim Engel.lequotidien.lu: Luxembourg : Casino Display, la nouvelle pépinière d’artistes vum Grégory Cimatti (11. Mäerz 2021) Hien huet am Hierscht 2021 säin eege Musekslabel Suzi zu Bréissel gegrënntSuzi op Bandcamp Am selwechte Joer gouf och annoncéiert, datt hie fir eng Kënschtlerresidenz an der Paräisser Cité internationale des arts gewielt gouf.paperjam.lu: Andrea Mancini (Cleveland) à la Cité des arts à Paris vum Céline Coubray (17. August 2021)

De Cleveland trëtt a ganz Europa an doriwwer eraus op, dorënner zu Amsterdam ("De School"), Barcelona ("Primavera Sound"), Berlin ("Berghain/Panorama Bar), Bréissel (bei "Gay Haze"), Leipzig ("Institut für Zukunft"), Offenbach ("Robert Johnson"), Tel Aviv ("Breakfast Club") an Tiflis ("Tbilisi Open Air").ARTIST OF THE MOMENT: Cleveland vum Theresa Baeumel (22. Mee 2020)Virstellung op rotondes.lu (gekuckt den 21. August 2023) Hien hat seng eege Radiosshow um Amsterdamer Red Light Radio.

2024 huet hien zesumme mat Every Island am gemeinsame Projet "A comparative Dialogue Act", Lëtzebuerg op der Biennale di Venezia fir zäitgenëssesch Konscht vertrueden.paperjam.lu: Andrea Mancini et Every Island iront à Venise vun der Céline Coubray (8. Mee 2023)

 Diskografie 
 EP 
 2014: Travelguide
 2016: Atlas
 2017: Crystal Quest
 2019: nDSi

 Singles 
 2012: Mid Sun
 2017: Kyoto / Coimbra
 2018: TUSK / AKU
 2020: Gamma
 2021: Golem
 2021: Forest
 2023: Lola Ran

 Um Spaweck 
 Profil op SoundCloud, Facebook an Instagram
 Diskografie op Rate Your Music

Kategorie:Lëtzebuergesch DJen
Kategorie:Italieenesch DJen
Kategorie:Lëtzebuergesch Museker
Kategorie:Italieenesch Museker
Kategorie:Lëtzebuergesch Museksproduzenten
Kategorie:Italieenesch Museksproduzenten
Kategorie:Lëtzebuergesch Kënschtler
Kategorie:Italieenesch Kënschtler
Kategorie:Gebuer 1989